
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO 
„DĖL SUTIKIMO KRETINGOS RAJONO SAVIVALDYBĖS ILGALAIKIO MATERIALIOJO TURTO PRIPAŽINIMO NEREIKALINGU ARBA NETINKAMU (NEGALIMU) NAUDOTI IR JO NURAŠYMO“

2026 m. rugsėjo 11 d.
Kretinga

1. Parengto sprendimo projekto tikslas ir uždaviniai.
Sutikti, kad Kretingos rajono savivaldybės viešoji įstaiga Kretingos ligoninė (toliau – Kretingos ligoninė) pripažintų nereikalingu arba netinkamu (negalimu) naudoti ir nurašytų Kretingos rajono savivaldybei (toliau – Savivaldybė) nuosavybės teise priklausantį, šiuo metu patikėjimo teise valdomą Kretingos ligoninės, sugedusį dujinį katilą „Atlantic Varfree“.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
[bookmark: _Hlk198731761]Kretingos ligoninė 2026 m. rugsėjo 11 d. pateikė raštą Nr. V1-212 „Dėl dujinio katilo nurašymo“, kuriuo prašoma leisti nurašyti sugedusį dujinį katilą „Atlantic Varfree“, ir 2026 m. rugsėjo 7 d. Nereikalingo arba netinkamo (negalimo) naudoti ilgalaikio materialaus turto apžiūros pažymą Nr. 26-6, kurioje pateiktas komisijos siūlymas – nurašyti dujinį katilą, nes nėra galimybės užsakyti reikiamų detalių, kad būtų galima jį suremontuoti.
Minėtas Savivaldybei nuosavybės teise priklausantis ilgalaikis materialusis turtas yra perduotas Kretingos ligoninei patikėjimo teise valdyti, naudoti ir disponuoti vadovaujantis Kretingos rajono savivaldybės tarybos 2020 m. gruodžio 17 d. sprendimu Nr. T2-318 „Dėl turto perdavimo pagal turto patikėjimo sutartis Kretingos rajono asmens sveikatos priežiūros įstaigoms“, pagal 2021 m. vasario 3 d. turto patikėjimo sutartį Nr. 331.
Sveikatos priežiūros įstaigų įstatymo 36 straipsnio 9 dalyje nurodyta, kad visuomenės sveikatos priežiūros viešosios įstaigos priima sprendimus dėl turto pripažinimo nereikalingu arba netinkamu (negalimu) naudoti tik gavusios savivaldybės institucijos, perdavusios turtą patikėjimo teise pagal patikėjimo sutartį, rašytinį sutikimą.
	Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 12 straipsnio 1 dalimi, savivaldybės turtas, įskaitant pripažintą nereikalingu arba netinkamu (negalimu) naudoti savivaldybės turtą, patikėjimo teise valdyti, naudoti ir disponuoti juo perduodamas savivaldybės tarybos nustatyta tvarka.
Pagal Įstatymo 27 straipsnio 3 dalies nuostatas, jeigu pripažinto nereikalingu arba netinkamu (negalimu) naudoti valstybės ar savivaldybių ilgalaikio ar trumpalaikio materialiojo turto negalima panaudoti nė vienu iš šio straipsnio 1 dalies 1–7 punktuose nurodytų būdų, šis turtas turi būti nurašomas, o jeigu jis išardomas – liekamosios medžiagos įtraukiamos į apskaitą.
3. Kokių rezultatų laukiama. 
Netinkamas (negalimas) naudoti Savivaldybės turtas bus nurašytas ir likviduotas teisės aktų nustatyta tvarka.
4. Lėšų poreikis ir šaltiniai. 
Savivaldybės biudžeto lėšų nereikės.
5. Kiti sprendimui priimti reikalingi pagrindimai, skaičiavimai ir paaiškinimai. 
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui. 
Teisės aktų projektų antikorupcinio vertinimo taisyklėse antikorupcinis vertinimas nenumatytas.
7. Autorius ar autorių grupė. 
Vietinio ūkio ir turto valdymo skyriaus vyr. specialistė S. Baublienė.

